作者:王涯
標題:宮詞三十首
內容:白人宜著紫衣裳，冠子梳頭雙眼長。新睡起來思舊夢，見人忘卻道勝常。春來新插翠雲釵，尚著雲頭踏殿鞋。欲得君王回一顧，爭扶玉輦下金階。五更初起覺風寒，香炷燒來夜已殘。欲卷珠簾驚雪滿，自將紅燭上樓看。各將金鎖鎖宮門，院院青娥侍至尊。頭白監門掌來去，問頻多是最承恩。夜久盤中蠟滴稀，金刀剪起盡霏霏。傳聲總是君王喚，紅燭臺前著舞衣。箏翻禁曲覺聲難，玉柱皆非舊處安。記得君王曾道好，長因下輦得先彈。一叢高鬢綠雲光，官樣輕輕淡淡黃。為看九天公主貴，外邊爭學內家裝。宜春院裡駐仙輿，夜宴笙歌總不如。傳索金箋題寵號，鐙前御筆與親書。永巷重門漸半開，宮官著鎖隔門回。誰知曾笑他人處，今日將身自入來。春風簾裡舊青娥，無奈新人奪寵何。寒食禁花開滿樹，玉堂終日閉時多。碧繡簷前柳散垂，守門宮女欲攀時。曾經玉輦從容處，不敢臨風折一枝。鴉飛深在禁城牆，多繞重樓複殿傍。時向春簷瓦溝上，散開朝翅佔朝光。白雪猧兒拂地行，慣眠紅毯不曾驚。深宮更有何人到，只曉金階吠晚螢。百尺仙梯倚閣邊，內人爭下擲金錢。風來競看銅烏轉，遙指朱幹在半天。春風擺蕩禁花枝，寒食鞦韆滿地時。又落深宮石渠裡，盡隨流水入龍池。牆牆不斷接宮城，金榜皆書殿院名。萬轉千回相隔處，各調弦管對聞聲。霏霏春雨九重天，漸暖龍池禦柳煙。玉輦遊時應不避，千廊萬屋自相連。禁門煙起紫沉沉，樓閣當中複道深。長入暮天凝不散，掖庭宮裡動秋砧。炎炎夏日滿天時，桐葉交加覆玉墀。向晚移鐙上銀簟，叢叢綠鬢坐彈棋。瞳瞳日出大明宮，天樂遙聞在碧空。禁樹無風正和暖，玉樓金殿曉光中。迥出芙蓉閣上頭，九天懸處正當秋。年年七夕晴光裡，宮女穿針盡上樓。教來鸚鵡語初成，久閉金籠慣認名。總向春園看花去，獨於深院笑人聲。銀瓶瀉水欲朝妝，燭焰紅高粉壁光。共怪滿衣珠翠冷，黃花瓦上有新霜。迎風殿裡罷雲和，起聽新蟬步淺莎。為愛九天和露滴，萬年枝上最聲多。禦果收時屬內官，傍簷低壓玉闌幹。明朝摘向金華殿，盡日枝邊次第看。內裡松香滿殿聞，四行階下暖氤氳。春深欲取黃金粉，繞樹宮娥著絳裙。禁樹傳聲在九霄，內中殘火獨遙遙。千官待取門猶閉，未到宮前下馬橋。